ประกาศกระทรวงการคลังประกาศกระทรวงการคลังเรื่องการยกเว้นอากรและลดอัตราอากรศุลกากรสำหรับโครงการความร่วมมือด้านอุตสาหกรรมของอาเซียน[๑] เพื่อปฏิบัติตามข้อผูกพันตามความตกลงว่าด้วยโครงการความร่วมมือด้านอุตสาหกรรมของอาเซียน(ASEAN Industrial Cooperation Scheme : AICO) และข้อผูกพันตามพิธีสารว่าด้วยการนำพิกัดศุลกากรฮาร์โมไนซ์อาเซียนมาใช้อาศัยอำนาจตามความในมาตรา ๑๔ แห่งพระราชกำหนดพิกัดอัตราศุลกากร พ.ศ. ๒๕๓๐ซึ่งแก้ไขเพิ่มเติมโดยพระราชบัญญัติแก้ไขเพิ่มเติมพระราชกำหนดพิกัดอัตราศุลกากร พ.ศ.๒๕๓๐ (ฉบับที่ ๑) พ.ศ. ๒๕๓๗ รัฐมนตรีว่าการกระทรวงการคลังโดยความเห็นชอบของคณะรัฐมนตรีออกประกาศไว้ดังต่อไปนี้ข้อ ๑ ให้ยกเลิกประกาศกระทรวงการคลังเรื่องการยกเว้นอากรและลดอัตราอากรศุลกากรสำหรับโครงการความร่วมมือด้านอุตสาหกรรมของอาเซียนลงวันที่ ๓๑ ธันวาคม พ.ศ. ๒๕๔๙ข้อ ๒ ให้ยกเว้นอากรและลดอัตราอากรสำหรับของในภาค๒ แห่งพิกัดอัตราศุลกากรท้ายพระราชกำหนดพิกัดอัตราศุลกากร พ.ศ. ๒๕๓๐ซึ่งแก้ไขเพิ่มเติมโดยพระราชกำหนดพิกัดอัตราศุลกากร (ฉบับที่ ๕) พ.ศ. ๒๕๕๕ที่มีถิ่นกำเนิดจากประเทศสมาชิกสมาคมประชาชาติแห่งเอเชียตะวันออกเฉียงใต้และผู้นำของเข้าประสงค์จะใช้สิทธิตามโครงการความร่วมมือด้านอุตสาหกรรมของอาเซียนดังต่อไปนี้(๑)ของไม่ว่าจะอยู่ในพิกัดประเภทใดที่ได้รับอนุมัติโครงการความร่วมมือด้านอุตสาหกรรมของอาเซียนจากสำนักงานเศรษฐกิจอุตสาหกรรมก่อนวันที่ ๓๐ กรกฎาคม พ.ศ. ๒๕๔๗ และมีใบรับรองผลิตภัณฑ์ (Certificate of Eligibility) ที่ระบุอัตราอากรร้อยละ๕ซึ่งเป็นของที่ต้องเสียอากรตามอัตราที่กำหนดไว้ในพิกัดอัตราศุลกากรในอัตราตามราคาหรือในอัตราตามสภาพซึ่งเมื่อเทียบเป็นร้อยละของราคาแล้วสูงกว่าร้อยละ๕ ให้ลดอัตราอากรลงเหลือร้อยละ ๕(๒) ของไม่ว่าจะอยู่ในพิกัดประเภทใดที่ได้รับอนุมัติโครงการความร่วมมือด้านอุตสาหกรรมของอาเซียนจากสำนักงานเศรษฐกิจอุตสาหกรรมตั้งแต่วันที่ ๓๐ กรกฎาคม พ.ศ. ๒๕๔๗ ถึงวันที่ ๓๑ ธันวาคม พ.ศ. ๒๕๔๗และมีใบรับรองผลิตภัณฑ์ (Certificate of Eligibility) ที่ระบุอัตราอากรร้อยละ ๓ ซึ่งเป็นของที่ต้องเสียอากรตามอัตราที่กำหนดไว้ในพิกัดอัตราศุลกากรในอัตราตามราคาหรือในอัตราตามสภาพซึ่งเมื่อเทียบเป็นร้อยละของราคาแล้วสูงกว่าร้อยละ๓ ให้ลดอัตราอากรลงเหลือร้อยละ ๓(๓)ของไม่ว่าจะอยู่ในพิกัดประเภทใดที่ได้รับอนุมัติโครงการความร่วมมือด้านอุตสาหกรรมของอาเซียนจากสำนักงานเศรษฐกิจอุตสาหกรรมตั้งแต่วันที่ ๑ มกราคม พ.ศ. ๒๕๔๘ และมีใบรับรองผลิตภัณฑ์ (Certificate of Eligibility) ที่ระบุอัตราอากรร้อยละ๐ ให้ยกเว้นอากรข้อ ๓ การยกเว้นอากรหรือลดอัตราอากรตามข้อ๒ ให้เป็นไปตามหลักเกณฑ์และเงื่อนไข ดังต่อไปนี้(๑) ของต้องตรงตามชื่อผลิตภัณฑ์ (Part Name) ยี่ห้อ ประเภท รุ่น หรือรายละเอียดอื่น ๆ ตามชนิดของผลิตภัณฑ์นั้น ๆที่ได้ระบุอยู่ในใบรับรองผลิตภัณฑ์ (Certificate of Eligibility) แต่ละฉบับซึ่งออกโดยสำนักเลขาธิการอาเซียนภายใต้ข้อผูกพันตามความตกลงว่าด้วยโครงการความร่วมมือด้านอุตสาหกรรมของอาเซียน(๒)ผู้นำของเข้าต้องแสดงหนังสือรับรองถิ่นกำเนิดสินค้าที่ออกตามกฎว่าด้วยถิ่นกำเนิดสินค้าตามความตกลงว่าด้วยการใช้มาตรการกำหนดอัตราอากรร่วมเพื่อจัดตั้งเขตการค้าเสรีอาเซียนและข้อกำหนดเพิ่มเติมที่ออกตามความในกฎดังกล่าวในกรณีที่ผู้นำของเข้าไม่สามารถแสดงหนังสือรับรองถิ่นกำเนิดสินค้าก่อนนำของออกจากอารักขาของศุลกากรหากผู้นำของเข้าประสงค์จะขอใช้สิทธิพิเศษทางภาษีศุลกากรในการขอยกเว้นอากรหรือลดอัตราอากรศุลกากรผู้นำของเข้าจะต้องปฏิบัติตามกฎหมายว่าด้วยศุลกากร(๓) ผู้นำของเข้าต้องแสดงใบรับรองผลิตภัณฑ์ (Certificate of Eligibility)ข้อ ๔ ผู้นำของเข้าต้องปฏิบัติตามระเบียบพิธีการที่กรมศุลกากรกำหนดข้อ ๕ ประกาศนี้ให้ใช้บังคับตั้งแต่วันที่ ๑มกราคม พ.ศ. ๒๕๕๕ เป็นต้นไปประกาศณ วันที่ ๖ มกราคม พ.ศ. ๒๕๕๕ธีระชัยภูวนาถนรานุบาลรัฐมนตรีว่าการกระทรวงการคลังปริยานุช/ผู้จัดทำ๑๒ มกราคม ๒๕๕๕ชาญ/ผู้ตรวจ๑๖ มกราคม ๒๕๕๕[๑] ราชกิจจานุเบกษาเล่ม ๑๒๙/ตอนพิเศษ ๔ ง/หน้า ๑/๖ มกราคม ๒๕๕๕